Ministrul de Finante, Eugen Teodorovici, a afirmat, miercuri, cu referire la senatorul PNL Florin Cîţu, că este dăunător şi jignitor cum „unii frustraţi şi rataţi profesional” sunt toleraţi de câte un partid şi debitează inepţii cu un aer iritat şi impertinent, informează MEDIAFAX.

„ Este dăunător şi jignitor la adresa întregii societăţi atunci când unii frustraţi şi rataţi profesional, care nu au fost vreodată în situaţia de a gândi sau lua decizii cu implicaţii economice şi sociale, ba, mai mult, au fost brutal respinşi de mediul privat şi nu sunt acceptaţi nici de cel public, ajung să mai fie toleraţi doar de câte un partid politic, dar şi acolo, fie pe scurtătură sau pe uşa din dos, de unde debitează inepţii cu un aer iritat şi impertinent. Conştienţi sau nu de efectul public şi impactul negativ al gesturilor şi mesajelor lor pentru imaginea şi credibilitatea ţării, ei îşi cuantifică activitatea exclusiv în indicatori de beneficii politice şi pervsonale - Ce, Când şi Cât(u)”, a scris Eugen Teodorovici, pe Facebook.

Ministrul de Finanţe a adăugat că unii nu înţeleg că politica este mai mult decât un gest de teribilism politic sau un hashtag fără sonor.

„Sunt unii care nu înţeleg că politica este mai mult decât expresia trăirilor de moment ale celor ce se pretind oameni politici! Este mai mult decât un hashtag foarte sonor, un selfie şmecher sau un discurs isteric şi scandalos voit a produce emoţii extreme. Este mai mult decât o pancartă, o lozincă, un strigăt sau un gest de teribilism politic. Sunt unii care nu pricep că politica diferă de politicianism, aşa cum un om de stat sau un om politic diferă de un politruc demagog”, a afirmat Teodorovici.

Ludovic Orban a declarat, miercuri, că PNL nu este împotriva voucherelor de vacanță, având chiar și un proiect legislativ care prevede ca și sectorul privat să beneficieze de acestea. Reacția vine în urma declarației senatorului PNL Florin Cîțu privind tăierea banilor de la bugetari.

Editor web: Vlad Mironescu